כתב אישום הוגש היום (ה') לבית המשפט המחוזי בירושלים נגד שלושה ערבים ממזרח ירושלים, הנאשמים בהשלכת אבן מגג על שוטר שגרמה לו לפציעה קשה ואשפוז ממושך. האירוע התרחש במהלך יום ירושלים, אז אירעו עימותים אלימים במקומות רבים בבירה. לבית המשפט הוגש תיעוד של האירוע הקשה ממצלמת אבטחה.

רוצים לקבל עדכונים נוספים? הצטרפו לחדשות 2 בפייסבוק

על פי כתב האישום, הנאשמים, שהיו רעולי פנים, הגיעו לנקודה במזרח ירושלים בכוונה ליידות אבנים. הם שברו אבני בלוק, ויידו כשלושה בלוקים ומספר אבנים לעבר שוטרים ששהו במקום. בניסיון הראשון השוטרים לא נפגעו, והם החלו במרדף אחרי מיידי האבנים. במהלך המרדף פגע כדור גומי ברגלו הימנית של אחד הנאשמים.

מאוחר יותר באותו יום קבעו השלושה שוב להיפגש כדי ליידות אבנים מגג ביתו של אחד מהם, בעיר העתיקה בירושלים. הם הכינו מראש אבנים בגדלים שונים, בלוקים ואבני חיפוי קיר וסידרו אותם, על פי כתב האישום, במטרה אחת: ליידות אבנים לעבר יהודים שיעברו במקום.

כשעבר שוטר מתחת לבית, אחד מהם הרים אבן במשקל של יותר משני קילוגרמים והשליך אותה מהגג לעבר ראשו של השוטר. האבן פגעה ישירות בראשו, השוטר נפל במקום, מדמם ואיבד את הכרתו. משליך האבן והחבורה נמלטו מהמקום.

שבר בגולגולת

כתוצאה ממעשיהם, נגרם לשוטר שבר בגולגולת, הוא איבד ראייתו באופן זמני, סבל מכאבים בגב וברגלו ואושפז למשך כשבועיים. בתום האשפוז הועבר למוסד שיקומי, שם הוא שוהה עד היום.

במהלך אותה יממה נרשמו מספר עימותים באזור העיר העתיקה שהובילו לסגירה חלקית של הר הבית למבקרים: שוטר נוסף נפצע קל מאבן בכניסה להר הבית והושלכו אבנים ובלוקים לעבר כוח משטרה מגגות הבתים בסמוך לשער המג'לס.

באותו יום גם נפצעו קל שבעה נוסעים בעקבות יידוי אבנים לעבר אוטובוס אגד ברחוב סאלח א-דין במזרח העיר, סמוך לבית המשפט המחוזי. עימותים נוספים נרשמו גם ברחובות מרכזיים במזרח ירושלים ובעיר העתיקה והמשטרה עצרה 10 פלסטינים שהתפרעו.